Ανθόφυτο Αιτωλοακαρνανίας

Για οικισμούς με ίδιο όνομα, παλαιότερα ή σήμερα, στην Ελλάδα, δείτε: Γρανίτσα

Το Ανθόφυτο είναι χωριό της ορεινής Ναυπακτίας του νομού Αιτωλοακαρνανίας σε υψόμετρο 600 μέτρα.

 Γεωγραφικά - ιστορικά στοιχεία 
Το Ανθόφυτο είναι κτισμένο σε κατωφερικό και πετρώδες έδαφος στις ανατολικές πλαγιές του βουνού Βλασινιάς του Μακρυνόρους. Το χωριό απέχει 28 χλμ. βόρεια από την Ναύπακτο. Στην ευρύτερη περιοχή έχουν βρεθεί ίχνη αρχαίας ζωής, στις τοποθεσίες "Μαραθιάς" δίπλα στη δεξιά όχθη του ποταμού Μόρνου, "Καστανιά", "Χάνι Πλούμη", "Καταβόθρα", ίχνη μικρού φρουρίου, στη θέση "Άϊ Λιας Λεπτοκαρυάς" καθώς και τάφοι στις τοποθεσίες “Τούρκος”, “Έλληνας” κ.α.

Το παλιό όνομα του χωριού ήταν Γρανίτσα, είτε εξ΄ αιτίας είδους βελανιδιάς που ενδημεί στην περιοχή είτε από το παρωνύμιο Γρανίτσας, αρχικού κατοίκου. Με το ίδιο όνομα αναφέρεται σε οθωμανικά κατάστιχα του 1454 - 1455 στα οποία αναγράφεται ως Granica (Γρανίτσα), όπου θεωρείται τρανό και εύπορο χωριό και έτσι την αναφέφει ο Γάλλος περιηγητής Φρανσουά Πουκεβίλ στον κατάλογο των χωριών της περιοχής Κραβάρων, όπου  καταγράφει να κατοικείται από 30 οικογένειεςΒ. Σταυρογιαννόπουλος, Κράβαρα τα περήφανα, Αθήνα 1982, σελ.32-33.

Η μάχη της Γρανίτσας

Η μάχη της Γρανίτσας (Ανθοφύτου) ήταν πολεμική εμπλοκή του Γεωργίου Καραϊσκάκη με τούρκικο απόσπασμα που έλαβε χώρα την 20η Ιουλίου 1825 στην Γρανίτσα των Κραββάρων.

Βρισκόμαστε στα 1825. Το Μεσολόγγι πολιορκείται. Την άνοιξη ο Κιουταχής στέλνει έναν τολμηρό αξιωματικό, τον Μπανούση Σέβρανη, να χτυπήσει τα Κράββαρα για να κάμψει το επιθετικό πνεύμα των οπλαρχηγών της περιοχής. Η αντίσταση των Κραββαριτών ματαίωσε τα σχέδια του Κιουταχή και οι Τούρκοι υποχώρησαν για την Ναύπακτο αφού έκαψαν την Σίμου και τα Βελβίτσαινα.

Τώρα μόνο διάφορα τούρκικα αποσπάσματα περιφέρονταν στα ορεινά Κράββαρα. Στο Μεσολόγγι όμως έσφιγγε ο αποκλεισμός και ο Γ. Καραϊσκάκης που βρισκόταν στη Δωρίδα ανέλαβε την πρωτοβουλία να βοηθήσει την κατάσταση. Γι' αυτό ξεκίνησε για σύσκεψη στον Πλάτανο των Κραββάρων με τους άλλους οπλαρχηγούς της περιοχής (Τζαβέλα, Βαλτινό, Σιαφάκα και Κοντογιάννη) για το πώς θα ανακουφίσουν τους πολιορκημένους στο Μεσολόγγι.

Περνώντας από Αμόρανη και Δέλγα, έφτασε στις 20 Ιουλίου στη Γρανίτσα. Εδώ, αφού η πλειοψηφία των Γρανιτσιωτών αγωνιστών ήταν στο Μεσολόγγι με τον γνωστό λαγουμιτζή και «ήρωα της Κλείσοβας» Παναγιωτάκη Σωτηρόπουλο, ένα τούρκικο απόσπασμα έπιασε στα περάσματα του Άη Λιά και της Καταβόθρας για να τον εμποδίσει. Πιάστηκε μάχη. Ο Καραϊσκάκης ενισχύθηκε από τους λίγους Γρανιτσιώτες, Δελγαΐτες και Βελβιτσιάνους και όπως ήταν επόμενο η αψιμαχία αυτή εξελίχτηκε σε νίκη των Ελλήνων.

Επειδή είναι η μοναδική μάχη που έδωσαν στα Κράββαρα τα στρατεύματα του Καραϊσκάκη, παρόντος του αρχηγού, ο Πολιτιστικός Σύλλογος Ανθοφυταίων «Η ΓΡΑΝΙΤΣΑ», με την ευκαιρία της Επετείου των 200 χρόνων της Εθνικής μας Παλιγγενεσίας, αποφάσισε να γιορτάζει κάθε χρόνο με ποικίλες εκδηλώσεις την Μάχη της Γρανίτσας.

 Διοικητικά - πληθυσμιακά στοιχεία 
Αναφέρεται επίσημα, μετά την επανάσταση του 1821, το 1835 στο ΦΕΚ 19Α - 07/12/1835 να προσαρτάται στον τότε  δήμο Ποτιδαμίας. Το 1912 συστάθηκε κοινότητα Γρανίτσας της οποίας ορίστηκε έδρα ενώ το 1930 με το ΦΕΚ 251Α - 24/07/1930 το χωριό μετονομάζεται σε Ανθόφυτο, για να δείξει το κατάφυτο της περιοχής. Έχει πληθυσμό17 κατοίκους, σύμφωνα με την απογραφή του 2021 ενώ με αυτήν του 2011 είχαν απογραφεί 57 και μαζί με τον οικισμό Λεπτοκαρυά συναποτελούν την Κοινότητα Ανθοφύτου που ανήκει στη Δημοτική Ενότητα Πυλλήνης του Δήμου Ναυπακτίας.«ΦΕΚ αποτελεσμάτων ΜΟΝΙΜΟΥ πληθυσμού Απογραφής 2011», σελ. 10723 (σελ. 249 του pdf)

 Απογραφές πληθυσμού 
Απογραφή1951196119711981199120012011Πληθυσμός40733513713914914257

 Βιβλιογραφικές πηγές 

 Ντίνου Μακρυγιάννη, Η Ναυπακτία στο Εικοσιένα (Χρονικό των μαχών και της απελευθέρωσης του Επάχτου). ΑΝΤΙΛΑΛΟΣ, Αθήνα 1987, σ.σ. 71-74.
 Γ. Ι. Τσάκος, Ιστορικές αναδρομές στο Δήμο Ναυπάκτου, Έκδοση 2006, σ. 35.

 Εξωτερικοί σύνδεσμοι 
 Ανθοφύτο  από το http://www.nafpaktos.gr
 Ανθόφυτο από το https://web.archive.org/web/20171101004828/http://www.kravara.com/

 Παραπομπές 

Κατηγορία:Κράβαρα
Κατηγορία:Χωριά της περιφερειακής ενότητας Αιτωλοακαρνανίας
Κατηγορία:Δήμος Ναυπακτίας